b'\n_START_ARTICLE_\nBudimpe\xc5\xa1ki vodni jamski sistem\n_START_PARAGRAPH_\nBudimpe\xc5\xa1ki vodni jamski sistem je v svetovnem merilu najve\xc4\x8dji znani jamski sistem, ki ga polni termalna voda. Razprostira se pod mad\xc5\xbearskim glavnim mestom Budimpe\xc5\xa1to, to\xc4\x8dneje pod zahodnim delom mesta, Budimom. Budimpe\xc5\xa1ki sistem kra\xc5\xa1kih jam s termalno vodo je \xc5\xbee od leta 1993 kandidat za vpis na UNESCOv seznam naravne svetovne dedi\xc5\xa1\xc4\x8dine. Voda je v apnen\xc4\x8dastih in dolomitnih kamninah pod Budimom ustvarila na desetine kilometrov rovov in preko 170 jam, izmed katerih so najbolj znane P\xc3\xa1lv\xc3\xb6lgyi, Szeml\xc5\x91hegyi, Ferenc-hegy, Matyas-hegy, Moln\xc3\xa1r J\xc3\xa1nos in druge. V Budimpe\xc5\xa1ti je sicer okrog 130 termalnih vrelcev (ene najbolj znanih toplic so v hotelu Gell\xc3\xa9rt), ob\xc5\xa1irnej\xc5\xa1e potaplja\xc5\xa1ke raziskave pod mestom pa potekajo \xc5\xa1ele v zadnjih desetletjih. Tako je bilo leta 2008 v jamskem sistemu Moln\xc3\xa1r J\xc3\xa1nos odkrito termalno jezero, ki naj bi sodilo med najve\xc4\x8dja podzemna termalna jezera na svetu. Temperatura vode v njem je med 20 in 27 \xc2\xb0C.'